62024CJ0252
EUROOPA KOHTU OTSUS (üheksas koda)
8. mai 2025 (
*1
)
Eelotsusetaotlus – Tolliliit – Ühine tollitariifistik – Kombineeritud nomenklatuur – Tariifne klassifitseerimine – Rubriigid 2106 ja 2202 – Vedelal kujul toidulisandid
Kohtuasjas C‑252/24,
mille ese on ELTL artikli 267 alusel Curtea de Apel Bucureşti (Bukaresti apellatsioonikohus, Rumeenia) 28. veebruari 2024. aasta otsusega esitatud eelotsusetaotlus, mis saabus Euroopa Kohtusse 9. aprillil 2024, menetluses
Prisum Healthcare SRL
versus
Autoritatea Vamală Română,
EUROOPA KOHUS (üheksas koda),
koosseisus: koja president N. Jääskinen, kohtunikud M. Condinanzi (ettekandja) ja R. Frendo,
kohtujurist: M. Campos Sánchez-Bordona,
kohtusekretär: A. Calot Escobar,
arvestades kirjalikku menetlust,
arvestades seisukohti, mille esitasid:
–
Prisum Healthcare SRL, esindajad: avocați I. A. Hrisafi‑Josan ja M. Petcu,
–
Rumeenia valitsus, esindajad: E. Gane, L. Ghiţă ja A. Wellman,
–
Poola valitsus, esindaja: B. Majczyna,
–
Euroopa Komisjon, esindajad: A. Demeneix ja T. Isacu de Groot,
arvestades pärast kohtujuristi ärakuulamist tehtud otsust lahendada kohtuasi ilma kohtujuristi ettepanekuta,
on teinud järgmise
kohtuotsuse
1
Eelotsusetaotlus käsitleb küsimust, kuidas tõlgendada nõukogu 23. juuli 1987. aasta määruse (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (EÜT 1987, L 256, lk 1; ELT eriväljaanne 02/02, lk 382) (komisjoni 20. septembri 2022. aasta rakendusmäärusest (EL) 2022/1998 (ELT 2022, L 282, lk 1) tulenevas redaktsioonis) I lisas sisalduva kombineeritud nomenklatuuri (edaspidi „KN“) tariifirubriike 2106 ja 2202.
2
Taotlus on esitatud kohtuvaidluses ühelt poolt Prisum Healthcare SRL ja teiselt poolt Autoritatea Vamală Română (Rumeenia toll) vahel toidulisandi nimega Feroglobin liquid plus tariifse klassifitseerimise kohta.
Õiguslik raamistik
Rahvusvaheline õigus
3
Kaupade kirjeldamise ja kodeerimise harmoneeritud süsteem (edaspidi „HS“) koostati Brüsselis 14. juunil 1983 Maailma Tolliorganisatsiooni (WCO) raames sõlmitud rahvusvahelise kaupade kirjeldamise ja kodeerimise harmoneeritud süsteemi konventsiooniga (United Nations Treaty Series, 1503. kd, lk 4, nr 25910 (1988)) ning see kiideti Euroopa Majandusühenduse nimel koos selle 24. juuni 1986. aasta muutmisprotokolliga heaks nõukogu 7. aprilli 1987. aasta otsusega 87/369/EMÜ (EÜT 1987, L 198, lk 1; ELT eriväljaanne 02/02, lk 288).
4
WCO kiidab selle konventsiooni artiklis 8 sätestatud tingimustel heaks konventsiooni artiklis 6 ette nähtud HSi komitee vastuvõetud selgitavad märkused ja arvamused klassifitseerimise kohta.
5
HSi 21. grupi pealkiri on „Mitmesugused toiduvalmistised“ ja see sisaldab rubriiki 2106 „Mujal nimetamata toiduvalmistised“.
6
HSi 22. grupi pealkiri on „Joogid, alkohol ja äädikas“ ning see sisaldab rubriiki 2202 „Vesi, k.a mineraalvesi ja gaseeritud vesi, suhkru- või muu magusainelisandiga või maitse- ja lõhnaainetega, ja muud mittealkohoolsed joogid, v.a rubriigi 2009 puuvilja-, pähkli- ja juurviljamahlad“.
7
HSi rubriigi 2106 selgitavad märkused on sõnastatud järgmiselt:
„[…]
Sellesse rubriiki kuuluvad, inter alia:
[…]
16)
Valmistised, mida sageli nimetatakse toidulisanditeks ja mis koosnevad ühest või mitmest vitamiinist, mineraalidest, aminohapetest, kontsentraatidest, ekstraktidest, isolaatidest vms toidus leiduvatest ainetest, või selliste ainete sünteetilistest versioonidest, mida kasutatakse normaalse toitumise lisana. See rubriik hõlmab selliseid tooteid, mis sisaldavad või ei sisalda magustajaid, värvaineid, maitseaineid, lõhnaaineid, täiteaineid, stabilisaatoreid või muid abiaineid. Sellised tooted on sageli pakendatud pakenditesse, millel on märge selle kohta, et need säilitavad üldist tervist või heaolu, parandavad sportlikku võimekust, hoiavad ära võimalikke toitumisvaegusi või korrigeerivad toitainete optimaalset taset.
Need preparaadid ei sisalda piisavas koguses toimeaineid, et tagada terapeutiline või profülaktiline toime haiguste või tervisehäirete korral, välja arvatud mõningad toitumisvaegused. Sellesse rubriiki ei kuulu tooted, mis sisaldavad piisavas koguses toimeaineid, et tagada terapeutiline või profülaktiline toime konkreetse haiguse või vaevuse korral (rubriik 3003 või 3004).“
8
Selle süsteemi rubriigi 2202 selgitavates märkustes on kirjas:
„A)
Vesi k.a mineraalvesi ja gaseeritud vesi, suhkru- või muu magusainelisandiga või maitse- ja lõhnaainetega.
Siia kuulub, inter alia:
1)
Magustatud ja maitsestatud mineraalvesi (looduslik või tehis).
2)
Sellised joogid nagu limonaad, oranžaad, koola, mis koosnevad tavalisest joogiveest, mis on magustatud või mitte, maitsestatud puuviljamahlade või essentsidega või liitekstraktidega, milledele on mõnikord lisatud sidrun- või viinhapet. Need on tihti gaseeritud süsihappegaasiga ja tavaliselt kaubastatakse neid pudelites või muudes õhukindlates mahutites.
[…]
C)
Muud mittealkohoolsed joogid, v.a puu- ja juurviljamahlad rubriigist 2009.
Siia kuulub, inter alia:
1)
Tamarindi nektar, mis on muudetud joogina tarbimiseks vee ja suhkru lisamise teel ning kurnatud (filtreeritud).
2)
Teatud teised tarbimiseks valmis joogid nagu piima või kakao baasil valmistatud.
Sellesse rubriiki ei kuulu:
a)
Vedel jogurt ja teised fermenteeritud või hapendatud piima- või koorejoogid, mis sisaldavad kakaod, puuvilju või maitseaineid (rubriik 0403).
b)
Suhkrusiirupid rubriigist 1702 ja maitsestatud suhkrusiirupid rubriigist 2106.
c)
Puuvilja- ja köögivilja mahlad, kas jookidena kasutatavad või mitte (rubriik 2009).
d)
Ravimid rubriigist 3003 või 3004.“
Liidu õigus
KN
9
Nagu nähtub määruse nr 2658/87 artikli 1 lõikest 1, reguleerib Euroopa Komisjoni kehtestatud KN Euroopa Liitu imporditud kauba tariifset klassifitseerimist. Vastavalt selle määruse artikli 3 lõikele 1 on KNi üle võetud HSi rubriigid ja kuuekohalised alamrubriigid, ainult seitsmes ja kaheksas number tähistavad KNi enda alamrubriike.
10
KNi esimene osa sisaldab eelsätteid. Selle osa I jaotise „Üldreeglid“ punktis A, mis käsitleb KNi klassifitseerimise üldreegleid, on sätestatud:
„Kaupade klassifitseerimine [KNi] toimub järgmiste põhimõtete kohaselt.
1.
Jaotiste, kaubagruppide ja alamgruppide nimetused on antud suunaval eesmärgil; ametlik klassifitseerimine peab toimuma lähtuvalt rubriikide kirjeldustest ja vastavate jaotiste ja gruppide märkustest ning alljärgnevatest sätetest tingimusel, et need rubriigid või märkused ei näe ette muud.
[…]
6.
Kaupade ametlik klassifitseerimine iga rubriigi alamrubriikidesse toimub nende alamrubriikide kirjelduste ja alamrubriikide kohta käivate märkuste põhjal, kasutades eespool toodud reegleid vajalike muudatustega ning arvestades, et omavahel on võrreldavad vaid sama taseme alamrubriigid. Selle reegli kohaldamisel kasutatakse ka vastavaid märkusi jaotiste ja gruppide kohta, kui kontekst ei nõua teisiti.“
11
KNi teine osa pealkirjaga „Tollimaksude loend“ sisaldab IV jaotist, mille ese on „[v]almistoidukaubad; joogid, alkohol ja äädikas; tubakas ja tööstuslikud tubakaasendajad; tooted, mis sisaldavad või ei sisalda nikotiini ja mis on ette nähtud sissehingamiseks ilma põletamata; muud nikotiini sisaldavad tooted, mis on mõeldud nikotiini imendumiseks inimorganismi“. See jaotis hõlmab KNi 21. ja 22. gruppi, mille pealkirjad on vastavalt „Mitmesugused toiduvalmistised“ ning „Joogid, alkohol ja äädikas“.
12
KNi 21. grupi lisamärkuses 5 on märgitud:
„Muud toidulisanditena kasutamiseks ettenähtud ning nt kapslites, tablettidena, pastillidena ja pillidena esitatud doseeritud toiduvalmistised tuleb klassifitseerida rubriiki 2106, kui neid ei ole mujal nimetatud.“
13
21. grupp sisaldab muu hulgas järgmisi rubriike ja alamrubriike:
CN-kood
Kauba kirjeldus
Kokkuleppeline tollimaksumäär (%)
Täiendav mõõtühik
1
2
3
4
[…]
2106
Mujal nimetamata toiduvalmistised
[…]
2106 90
– muud:
[…]
2106 90 98
– – – muud
9 […]
—
14
KNi 22. grupp sisaldab selle nomenklatuuri rubriiki 2202 ja selle alamrubriike, mis on sõnastatud järgmiselt:
CN-kood
Kauba kirjeldus
Kokkuleppeline tollimaksumäär (%)
Täiendav mõõtühik
1
2
3
4
[…]
2202
Vesi, k.a mineraalvesi ja gaseeritud vesi, suhkru- või muu magusainelisandiga või maitse- ja lõhnaainetega, ja muud mittealkohoolsed joogid, v.a rubriigi 2009 puuvilja-, pähkli- ja juurviljamahlad:
[…]
2202 99
– – muud:
[…]
[…]
2202 99 19
– – – – muud
[…]
9,6
1
[…]
15
Põhikohtuasja vaidluse puhul on asjakohased määruse nr 2658/87 artikli 9 lõike 1 punkti a teise taande alusel komisjoni koostatud ja Euroopa Liidu Teatajas29. märtsil 2019 avaldatud KNi selgitavad märkused (ELT 2019, C 119, lk 1; edaspidi „KNi selgitavad märkused“).
16
Selle nomenklatuuri 21. grupi selgitavate märkuste sissejuhatava osa pealkiri on „Üldist“ ja see on sõnastatud järgmiselt:
„Toidulisandite klassifitseerimise (millele on osutatud harmoneeritud süsteemi rubriigi 2106 selgitava märkuse punktis 16), eelkõige muude toidulisanditena kasutamiseks ettenähtud ning nt kapslites, tablettidena, pastillidena ja pillidena esitatud doseeritud toiduvalmististe käsitlemisel tuleks võtta arvesse kriteeriume, mis on sätestatud [17. detsembri 2009. aasta kohtuotsuses Swiss Caps (C‑410/08–C‑412/08, EU:C:2009:794)].“
17
Vastavalt KNi 22. grupi selgitavate märkuste sissejuhatavas osas esitatud üldistele kaalutlustele:
„[…]
Sellesse gruppi kuuluvad – kuivõrd need ei ole ravimid – toniseerivad joogid (toonikumid), mis sobivad jookidena vahetuks tarbimiseks, kuigi väikestes kogustes, näiteks lusikatäie kaupa. Alkoholita toniseerivad joogid, mida on vaja enne tarbimist lahjendada, ei kuulu 22. gruppi (tavaliselt rubriik 2106).“
18
KNi rubriigi 2202 kohta on KNi selgitavates märkustes öeldud:
„[…]
Selle rubriigi mittealkohoolsed joogid on vedelikud, mis on mõeldud inimestele tarbimiseks ja on vahetult joomiskõlblikud, olenemata nende tarbimiskogusest või eriotstarbest, milleks eri liiki vedelikke võidakse tarbida, eeldusel, et need ei kuulu mingisse muusse spetsiifilisemasse rubriiki. Puhtalt subjektiivsed, muutuvad tegurid, nagu selliste jookide tarbimise viis või otstarve, nt janu kustutamine või tervise parandamine, ei oma nende klassifitseerimisel tähtsust (vt [26. märtsi 1981. aasta kohtuotsus Dr Ritter (114/80, EU:C:1981:79)]). […]“.
19
KNi alamrubriigi 22029919 kohta on selgitavates märkustes öeldud:
„Sellesse alamrubriiki kuuluvad selgitavate märkuste käesoleva grupi üldosa teises lõigus kirjeldatud toniseerivad joogid (toonikumid). Need mittealkohoolsed joogid, mida sageli nimetatakse toidulisanditeks, võivad põhineda taimeekstraktidel (sh ürdid) ning sisaldada lisatud vitamiine ja/või mineraalaineid. Tavaliselt peaksid need valmistised aitama säilitada üldist tervist ja head enesetunnet, seetõttu erinevad need alamrubriigi 22021000 maitse- ja lõhnaainetega või suhkru- või muu magusainelisandiga veest ja muudest karastusjookidest, mida nimetatakse HSi selgitavate märkuste rubriigi 2202 punktis A.“
Direktiiv 2002/46/EÜ
20
Euroopa Parlamendi ja nõukogu 10. juuni 2002. aasta direktiivi 2002/46/EÜ toidulisandeid käsitlevate liikmesriikide õigusaktide ühtlustamise kohta (EÜT 2002, L 183, lk 51; ELT eriväljaanne 13/29, lk 490) artiklis 2 on sätestatud:
„Käesolevas direktiivis kasutatakse järgmisi mõisteid:
a)
toidulisandid – toiduained, mille eesmärk on täiendada tavapärast toitumist ning mis on toitainete või muude toitumusliku või füsioloogilise mõjuga ainete kontsentreeritud allikad ja mida turustatakse eraldi või kombineeritult annustena, näiteks kapslitena, pastillidena, tablettidena, pillidena jms kujul, pulbrikotikestena, vedelikuampullidena ja tilgutuspudelitena ning muude samalaadsete vedeliku- ja pulbriannustena, mida peab võtma mõõdetud väikestes kogustes;
[…]“.
Põhikohtuasi ja eelotsuse küsimus
21
Prisum Healthcare turustab 200‑milliliitristes (ml) plastpudelites vedelal kujul toidulisandit Feroglobin liquid plus, mis sisaldab rauda raudsulfaadi kujul, vitamiinikompleksi, mineraalsooli, taimeekstrakte, looduslikke puuviljaekstrakte, muid toitaineid, mett, suhkrut ja glükoosisiirupit (edaspidi „kõnealune toode“). Prisum Healthcare soovitab võtta kõnealust toodet iga päev kaks lusikatäit ja väidab, et see on ette nähtud hemoglobiini ja punaste vereliblede moodustamiseks, aidates seega kaasa tasakaalustatud tervise säilitamisele, organismi üldisele heaolule ja immuunsüsteemi normaalsele toimimisele.
22
Prisum Healthcare taotles 2023. aasta märtsis Rumeenia tollilt siduvat tariifiinformatsiooni kõnealuse toote klassifitseerimiseks KNi rubriiki 2106, s.o alamrubriiki 21069098.
23
See asutus tegi 7. juulil 2023 siduva tariifiinformatsiooni otsuse, milles märkis, et kõnealust toodet tuleb tariifse klassifitseerimise eesmärgil käsitada KNi koodi 2202 tähenduses villitud toniseeriva joogina.
24
Prisum Healthcare esitas selle otsuse peale vaide.
25
Rumeenia toll jättis 6. septembril 2023 selle vaide rahuldamata ning keeldus klassifitseerimast kõnealust toodet KNi rubriiki 2106. See asutus leidis nimelt, et KN ei sisalda erirubriike toodete jaoks, mida turustatakse toidulisanditena, ning et sellest nomenklatuurist ei selgu ka, et toidulisandid tuleb tingimata klassifitseerida selle rubriiki 2106, olenemata sellest, millised omadused neil on. Viidates eelkõige KNi tõlgendamise üldeeskirjale 1, märkis see asutus, et KNi rubriiki 2106 on asjakohane klassifitseerida ainult need tooted, mida ei saa klassifitseerida teistesse erirubriikidesse. Toidulisandid, nagu need, mida käsitletakse põhikohtuasjas, võib klassifitseerida aga erinevatesse KNi rubriikidesse. Rumeenia toll leidis nende asjaolude alusel, et kõnealune toode oli vedelal kujul toiduvalmistis, mis on mõeldud tarbimiseks puhtalt, mistõttu see tuli klassifitseerida KNi rubriiki 2202.
26
Prisum Healthcare esitas selle otsuse peale apellatsioonkaebuse Curtea de Apel Bucureştile (Bukaresti apellatsioonikohus, Rumeenia), mis on eelotsusetaotluse esitanud kohus.
27
Liikmesriigi kohtus vaidlesid pooled sisuliselt selle üle, kas toidulisandina turustatavad vedelal kujul tooted tuleb klassifitseerida mõnda muusse rubriiki kui rubriiki 2106, arvestades, et KN ei sisalda konkreetseid rubriike toidulisandina turustatavate toodete jaoks, olenemata sellest, mis kujul need on (vedelad, tahked, kapslid jne).
28
Prisum Healthcare väidab sisuliselt, et arvestades tehnilisi eriomadusi ning vaatamata selle vedelale kujule, on kõnealune toode toidulisand direktiivi 2002/46 tähenduses ning see oleks tulnud klassifitseerida KNi rubriiki 2106 ja täpsemalt selle alamrubriiki 21069098. Lisaks sellele, põhjendades oma otsust viitega selle toote vedelale kujule, eiras Rumeenia toll kohtupraktikat, mis tuleneb 17. detsembri 2009. aasta kohtuotsusest Swiss Caps (C‑410/08–C‑412/08, EU:C:2009:794).
29
Teisalt tuleneb Rumeenia tolli seisukohast 26. märtsi 1981. aasta kohtuotsuses Dr Ritter (114/80, EU:C:1981:79), et kõik vedelal kujul esitatud kaubad, nagu kõnealune toode, tuleb tingimata klassifitseerida KNi rubriiki 2202, mis hõlmab „mittealkohoolseid jooke“ ja „tooniseerivaid jooke või -valmistisi“, olenemata sellest, kas need on märgistatud toidulisandina.
30
Eelotsusetaotluse esitanud kohus kahtleb, kas sellest kohtuotsusest tulenev kohtupraktika on tema menetluses oleva vaidluse suhtes kohaldatav. See kohtuotsus tehti nimelt enne määruse nr 2658/87 jõustumist ja see puudutas tooniseerivat jooki, mitte toidulisandit. Lisaks sellele otsustas HSi komitee esiteks klassifitseerida selle süsteemi rubriiki 2106 toote, mille omadused on võrreldavad kõnealuse toote omadustega, ja teiseks tuleneb 17. detsembri 2009. aasta kohtuotsusest Swiss Caps (C‑410/08–C‑412/08, EU:C:2009:794), et toidulisand kapslite kujul tuleb klassifitseerida KNi rubriiki 2106.
31
Neil asjaoludel otsustas Curtea de Apel București (Bukaresti apellatsioonikohus) menetluse peatada ja esitada Euroopa Kohtule järgmise eelotsuse küsimuse:
„Kas [KNi] tuleb tõlgendada nii, et:
toiduvalmistis, mis sisaldab rauda (raudsulfaadi kujul), vitamiinikompleksi, mineraalsooli, taimeekstrakte, looduslikke puuviljaekstrakte, muid toitaineid, mett, suhkrut ja glükoosisiirupit, mida tarbitakse kahe lusikatäie suuruse annusena päevas, mida turustatakse 200 ml plastpudelites, mis on ette nähtud spetsiifiliselt hemoglobiini ja punavereliblede moodustamiseks ning mida kasutatakse toidulisandina, mis aitab säilitada tasakaalustatud tervist, organismi üldist heaolu ja immuunsüsteemi normaalset toimimist, kuulub [KNi] rubriiki 2202, kuna selle vedel kuju välistab selle klassifitseerimise rubriiki 2106?
Eelotsuse küsimuse analüüs
32
Eelotsusetaotluse esitanud kohus soovib oma küsimusega sisuliselt teada, kas toiduvalmistis, mis sisaldab rauda raudsulfaadi kujul, vitamiinikompleksi, mineraalsooli, taimeekstrakte, looduslikke puuviljaekstrakte, muid toitaineid, mett, suhkrut ja glükoosisiirupit, mida tarbitakse kahe lusikatäie suuruse annusena päevas, mida turustatakse 200 ml plastpudelites, mis on ette nähtud spetsiifiliselt hemoglobiini ja punavereliblede moodustamiseks ning mida kasutatakse toidulisandina, mis aitab säilitada tasakaalustatud tervist, organismi üldist heaolu ja immuunsüsteemi normaalset toimimist, kuulub selle nomenklatuuri rubriiki 2106 või rubriiki 2202.
33
Alustuseks tuleb meenutada, et kui Euroopa Kohtule esitatakse eelotsusetaotlus tariifse klassifitseerimise küsimuses, on tema ülesanne selle asemel, et ise kõnealune toode klassifitseerida, selgitada pigem eelotsusetaotluse esitanud kohtule kriteeriume, mille kohaldamine võimaldab viimasel need tooted õigesti KNi klassifitseerida. Klassifitseeritakse puhtfaktilise hinnangu alusel, mida Euroopa Kohus ei ole pädev andma eelotsusetaotluse alusel (20. oktoobri 2022. aasta kohtuotsus Mikrotīkls, C‑542/21, EU:C:2022:814, punkt 21 ja seal viidatud kohtupraktika).
34
Samuti on oluline märkida, et KNi klassifitseerimise üldreegli 1 kohaselt toimub kauba klassifitseerimine lähtuvalt selle nomenklatuuri rubriikide kirjeldustest ning jaotiste ja gruppide märkustest. Õiguskindluse ja kontrolli lihtsuse huvides tuleb kauba tariifse klassifitseerimise seisukohast määravat kriteeriumi otsida tavaliselt kauba objektiivsete tunnuste ja omaduste hulgast nii, nagu need on määratletud selle nomenklatuuri rubriigi kirjelduses ning vastavate jaotiste ja gruppide märkustes. Lisaks võib objektiivne klassifitseerimiskriteerium olla ka toote kasutuseesmärk, juhul kui see on tootele omane; seda, kas see nii on, tuleb hinnata toote objektiivsete tunnuste ja omaduste alusel (20. oktoobri 2022. aasta kohtuotsus Mikrotīkls, C‑542/21, EU:C:2022:814, punkt 22 ja seal viidatud kohtupraktika).
35
Lisaks on Euroopa Kohus korduvalt otsustanud, et vaatamata sellele, et HSi ja KNi selgitavad märkused ei ole siduvad, on need olulised vahendid ühise tollitariifistiku ühetaolise kohaldamise tagamiseks ja annavad sellistena arvestatavaid juhiseid selle tõlgendamiseks (20. oktoobri 2022. aasta kohtuotsus Mikrotīkls, C‑542/21, EU:C:2022:814, punkt 23 ja seal viidatud kohtupraktika).
36
Sellega seoses käsitleb KNi rubriigi 2106 sõnastus „mujal nimetamata toiduvalmistisi“. KNi 21. grupi lisamärkuses 5 on täpsustatud, et kõnealune rubriik hõlmab eelkõige muid toidulisandina kasutamiseks ettenähtud ning näiteks kapslite, tablettide, pastillide ja pillidena doseeritud toiduvalmistisi, kui neid ei ole mujal nimetatud.
37
Järelikult, kui toiduvalmistis kuulub KNi rubriiki 2202, on see juba seetõttu välja jäetud KNi rubriigist 2106.
38
Seega tuleb kindlaks teha, kas vedelal kujul toiduvalmistis võib kuuluda selle nomenklatuuri rubriiki 2202.
39
Viimati nimetatud rubriigi sõnastuse kohaselt hõlmab see vett, k.a mineraalvesi ja gaseeritud vesi, suhkru- või muu magusainelisandiga või maitse- ja lõhnaainetega, ja muid mittealkohoolseid jooke, v.a puuvilja-, pähkli- ja juurviljamahlad.
40
Esimesena, mis puutub mõistesse „joogid“, mida ei ole määratletud ei KNis ega HSis ega ka vastavalt KNi ja HSi selgitavates märkustes, on Euroopa Kohus juba 26. märtsi 1981. aasta kohtuotsuse Dr Ritter (114/80; EU:C:1981:79) punktides 8 ja 9 sisuliselt leidnud, et see mõiste ei ole määratletud sisuliselt ja et seda mõistet tuleb mõista üldmõistena, mis tähistab kõiki inimtoiduks ettenähtud vedelikke, kui need ei ole hõlmatud mõne muu spetsiifilise klassifikatsiooniga, nii et see mõiste hõlmab kõiki inimtoiduks sobivaid ja selleks otstarbeks ettenähtud vedelikke, olenemata sellest, millises koguses neid tarbitakse või millisteks konkreetseteks eesmärkideks eri liiki vedelikke tarbitakse või millistest toorainetest neid valmistatakse.
41
Kuigi see kohtuotsus on tehtud enne määruse nr 2658/87 jõustumist ja käsitleb endise ühise tollitariifistiku rubriikide 2106 ja 2202 tõlgendamist, on see käesolevas asjas endiselt täiesti asjakohane, kuna kõnealuste tariifirubriikide asjaomaseid sätteid ja nende tõlgendamist reguleerivaid sätteid ei ole muudetud.
42
Teisena selgub KNi 22. grupi selgitavate märkuste sissejuhatavas osas esitatud üldistest kaalutlustest, et sellesse gruppi kuuluvad toniseerivad valmistised, mida võib tarbida puhtal kujul jookidena, „isegi kui neid tarbitakse väikestes kogustes (eelkõige lusikaga)“. Seevastu alkoholivabad toonikud, mida „tuleb enne joogina tarbimist lahjendada“, kuuluvad üldjuhul KNi rubriiki 2106.
43
KNi rubriigi 2202 selgitavas märkuses on viitega 26. märtsi 1981. aasta kohtuotsusele Dr Ritter (114/80, EU:C:1981:79) täpsustatud, et selle rubriigi mittealkohoolsed joogid on vedelikud, mis on mõeldud inimestele tarbimiseks ja on vahetult joomiskõlblikud, olenemata nende tarbimiskogusest või eriotstarbest, milleks eri liiki vedelikke võidakse tarbida, eeldusel, et need joogid ei kuulu mingisse muusse KNi spetsiifilisemasse rubriiki. Samuti on täpsustatud, et puhtalt subjektiivsed, muutuvad tegurid, nagu selliste jookide tarbimise viis või otstarve, nt janu kustutamine või tervise parandamine, ei oma nende klassifitseerimisel tähtsust.
44
Lisaks sellele, nagu on märgitud KNi selgitavates märkustes alamrubriigi 22029919 kohta, tuleks alkoholivabad joogid, mida sageli nimetatakse toidulisanditeks ja mida reklaamitakse kui tervisele ja heaolule kasulikke jooke, mis võivad põhineda taimeekstraktidel, sealhulgas maitsetaimedel, ja mis sisaldavad lisatud vitamiine ja/või mineraalaineid, põhimõtteliselt klassifitseerida sellesse KNi alamrubriiki.
45
Kolmandana, nagu Rumeenia ja Poola valitsus ning komisjon märkisid, ei saa 17. detsembri 2009. aasta kohtuotsusest Swiss Caps (C‑410/08–C‑412/08, EU:C:2009:794) tuletada, et kõik toidulisandid tuleb klassifitseerida KNi rubriiki 2106. Euroopa Kohus otsustas selles kohtuotsuses nimelt, ilma et ta oleks välistanud sellise toidulisandi klassifitseerimise selle nomenklatuuri rubriiki 2202, et kapslite kujul toidulisandid tuleb klassifitseerida KNi rubriiki 2106.
46
Neljandana ei välista asjaolu, et kõnealust toodet turustatakse direktiivi 2002/46 alusel toidulisandina, selle toote klassifitseerimist KNi rubriiki 2202, arvestades selle direktiivi ja KNi põhimõtteliselt erinevaid eesmärke. (vt analoogia alusel 15. detsembri 2016. aasta kohtuotsus LEK, C‑700/15, EU:C:2016:959, punktid 34–37).
47
Viiendana ja viimasena, mis puudutab klassifitseerimisteadet 2106.90/43, mille HSi komitee võttis vastu oma seitsmekümne esimesel istungil, mis toimus märtsis 2023 ja millele Prisum Healthcare oma kirjalikes märkustes viitab ning millel klassifitseeriti HSi rubriiki 2106 toode, mille omadused on võrreldavad kõnealuse toote omadustega, tuleb meenutada, nagu Rumeenia ja Poola valitsus ning komisjon on teinud, et arvestades 26. märtsi 1981. aasta kohtuotsust Dr Ritter (114/80, EU:C:1981:79), oli Euroopa Liit nõudnud selle klassifitseerimisteatise läbivaatamist. Kuna HSi komitee lükkas selle taotluse siiski tagasi, teatas komisjon 15. detsembri 2023. aasta kirjalikus teatises WCO peasekretärile, et sellest kohtuotsusest tulenevalt ei saa ta nimetatud klassifitseerimisarvamust kohaldada.
48
Igal juhul on Euroopa Kohus juba sedastanud, et kuigi HSi arvamused kujutavad endast viiteid, mis annavad olulise panuse erinevate KNi rubriikide ulatuse tõlgendamisse, ei ole need õiguslikult siduvad ja neid tuleb eirata, kui nende tõlgendus tundub olevat vastuolus asjaomase KNi rubriigi kirjeldusega (vt selle kohta 19. jaanuari 2005. aasta määrus SmithKline Beecham, C‑206/03, EU:C:2005:31, punktid 24–28 ja seal viidatud kohtupraktika).
49
Järelikult võidakse vedelal kujul toiduvalmistised, kui nad võivad oma kuju tõttu olla mõeldud inimestele tarbimiseks joogina, olenemata nende tarbimiskogusest või eriotstarbest, milleks neid võidakse tarbida, klassifitseerida KNi rubriiki 2202, eeldusel et need ei kuulu mingisse muusse selle spetsiifilisemasse rubriiki. Nimelt tuleb vedelat kuju, milles sellised toiduvalmistised on, lugeda objektiivseks teguriks, mis välistab nende klassifitseerimise KNi rubriiki 2106.
50
Kõiki eespool esitatud kaalutlusi arvestades tuleb esitatud küsimusele vastata, et KNi tuleb tõlgendada nii, et vedelal kujul toiduvalmistis, mis sisaldab rauda raudsulfaadi kujul, vitamiinikompleksi, mineraalsooli, taimeekstrakte, looduslikke puuviljaekstrakte, muid toitaineid, mett, suhkrut ja glükoosisiirupit, mida tarbitakse kahe lusikatäie suuruse annusena päevas, mida turustatakse 200 ml plastpudelites, mis on ette nähtud spetsiifiliselt hemoglobiini ja punavereliblede moodustamiseks ning mida kasutatakse toidulisandina, mis aitab säilitada tasakaalustatud tervist, organismi üldist heaolu ja immuunsüsteemi normaalset toimimist, kuulub selle nomenklatuuri rubriiki 2202.
Kohtukulud
51
Kuna põhikohtuasja poolte jaoks on käesolev menetlus eelotsusetaotluse esitanud kohtus pooleli oleva asja üks staadium, otsustab kohtukulude jaotuse liikmesriigi kohus. Euroopa Kohtule seisukohtade esitamisega seotud kulusid, välja arvatud poolte kohtukulud, ei hüvitata.
Esitatud põhjendustest lähtudes Euroopa Kohus (üheksas koda) otsustab:
Nõukogu 23. juuli 1987. aasta määruse (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (komisjoni 20. septembri 2022. aasta rakendusmäärusest (EL) 2022/1998 tulenevas redaktsioonis) I lisas sisalduvat kombineeritud nomenklatuuri
tuleb tõlgendada nii, et
vedelal kujul toiduvalmistis, mis sisaldab vett, rauda raudsulfaadi kujul, vitamiinikompleksi, mineraalsooli, taimeekstrakte, looduslikke puuviljaekstrakte, muid toitaineid, mett, suhkrut ja glükoosisiirupit, mida tarbitakse kahe lusikatäie suuruse annusena päevas, mida turustatakse 200 ml plastpudelites, mis on ette nähtud spetsiifiliselt hemoglobiini ja punavereliblede moodustamiseks ning mida kasutatakse toidulisandina, mis aitab säilitada tasakaalustatud tervist, organismi üldist heaolu ja immuunsüsteemi normaalset toimimist, kuulub selle nomenklatuuri rubriiki 2202.
Allkirjad
(
*1
)	Kohtumenetluse keel: rumeenia.